For få dage siden begyndte årets operafestival i Aalborg . Der er opera over alt i de ti dage festivalen varer. Lørdag var der mulighed for at opleve opera ude i kulden. Festivalen skriver om operaen: Den handler om kærlighed og tager sin begyndelse i en duet imellem en hjemløs og en vagt fra beredskabet. I år 2016 kommer et yngre par ind på scenen og handlingen tager en ny drejning. Komponisten er musikeren og guitaristen Ivan Olsen, uddannet fra Det Jyske Musikkonservatorium i Aalborg og librettisten er skuespiller Caspar Berg fra Aalborg Teater. Værket bliver en føljeton. Det begynder med en duet og vokser i 2016 og 2017 til en lille forestilling. Aalborg Operafestival foregår dog ikke kun i Aalborg. Det unge operakompagni Nontardar optræder under festivalen eksempelvis i både Brovst og Hals og lørdag klokken 15 i Aars, i Musikhuset Alfa. Det er en ny og fræk version af Mozarts klassiker ”Cosi fan Tutte”, henlagt til gymnasiefest. Du kan se en længere reportage fra Aalborg Operafestival den 11. marts kl. 19:30 på TV2 Nord Salto.

Opsummering:
Aalborg Operafestival er i fuld gang. Lørdag kunne man opleve opera ude i kulden.